## Odluka o poništavanju Odluke o koncesiji za obavljanje djelatnosti radija koja je dodijeljena trgovačkom društvu "047" iz Karlovca

### NN 47/2005 (11.4.2005.), Odluka o poništavanju Odluke o koncesiji za obavljanje djelatnosti radija koja je dodijeljena trgovačkom društvu "047" iz Karlovca

# VIJEĆE ZA ELEKTRONIČKE MEDIJE

**922**

Na
temelju članka 60. stavka 1. podstavka 2., članka 61. stavka 1. i članka 63.
stavka 3. Zakona o elektroničkim medijima (»Narodne novine«, broj 122/03),
Vijeće za elektroničke medije je na svojoj 36. sjednici održanoj 22. ožujka
2005. godine donijelo

## ODLUKU

I.
Poništava se odluka bivšeg Vijeća za radio i televiziju broj 5 od 11. svibnja
2001. godine kojom je koncesija za obavljanje djelatnosti radija na širem
području Grada Karlovca dodijeljena trgovačkom društvu »047« iz Karlovca.

II.
Trgovačko društvo »047« nema pravo na naknadu štete.

III.
Ova odluka objavit će se u »Narodnim novinama« i stupa na snagu danom objave.
if !supportLineBreakNewLine
endif

```
Obrazloženje

if !supportLineBreakNewLine

endif
```

Bivše Vijeće za radio i televiziju raspisalo je
Javni natječaj br. 2 za davanje koncesija za
obavljanje djelatnosti radija, a koji je objavljen u Narodnim novinama broj
26/00 i 27/00. Na temelju toga natječaja bivše Vijeće je na 11. sjednici
održanoj dana 17. svibnja 2001. godine donijelo Odluku broj 5. kojom je
koncesija za obavljanje djelatnosti radija na širem području Grada Karlovca
dodijeljena trgovačkom društvu »047« iz Karlovca. U Odluci se u točki IV.
navodi da je trgovačko društvo »047« dužno do 18. siječnja 2002. godine
dostaviti Hrvatskom zavodu za telekomunikacije zahtjev za obavljanje tehničkog
pregleda i dokumente kojima se dokazuje ispunjavanje uvjeta iz članka 76.
stavka 4. Zakona o telekomunikacijama (»Narodne novine«, broj 76/99 i 128/99),
te da ukoliko do 22. veljače 2002. godine ne sklopi sa Hrvatskim zavodom za
telekomunikacije ugovor o koncesiji u skladu s člankom 76. stavkom 6. Zakona o
telekomunikacijama oduzet će mu se koncesija bez prava na odštetu, a što će
Vijeće utvrditi posebnom odlukom.

Dana 5. siječnja 2005. godine Vijeće za
elektroničke medije primilo je dopis Hrvatske agencije za telekomunikacije
kojim je obaviješteno o problemu s nositeljem radijske koncesije za šire
područje Grada Karlovca trgovačkim društvom »047«. U tom je dopisu iznijeto da
je trgovačko društvo »047« dana 22. ožujka 2004. godine podnijelo zahtjev za
odgodom obavljanja tehničkog pregleda i sklapanjem ugovora, a Hrvatski zavod za
telekomunikacije odobrio je zamolbu i odredio da se do 1. prosinca 2004. godine
mora podnijeti zahtjev za obavljanje tehničkog pregleda, a do 30. prosinca
2004. godine sklopiti ugovor o koncesiji.

Nakon saznanja o postojećem problemu Vijeće za
elektroničke medije odmah je zatražilo cjelokupnu dokumentaciju od Hrvatske
agencije za telekomunikacije te je osnovalo radnu grupu s ciljem utvrđivanja
razloga nesklapanja ugovora o koncesiji, te razloga zbog kojih bivše Vijeće za
radio i televiziju nije svojom posebnom odlukom oduzelo koncesiju.

Uvidom u dokumentaciju dostavljenu od Hrvatske
agencije za telekomunikacije i trgovačkog društva »047« Vijeće je utvrdilo
sljedeće činjenice:

– trgovačko društvo »047« podnijelo je zahtjev
za prolongacijom roka za obavljanje tehničkog pregleda i sklapanja ugovora o
koncesiji 2002. godine;

– u zapisniku 19. sjednice bivšeg Vijeća za
radio i televiziju održane dana 28. siječnja 2002. godine navodi se da se
trgovačkom društvu »047« iz Karlovca na njegov zahtjev produljuje rok za
podnošenje zahtjeva za obavljanje tehničkog pregleda i rok za sklapanje ugovora
o koncesiji, a pri tome se ne navodi rok;

– komunikacija između trgovačkog društva »047« i
Hrvatskog zavoda za telekomunikacije tijekom 2002., 2003. i 2004. godine odnosi
se na zahtjeve za izdavanjem dozvole za postavljanje nepokretne radijske
postaje;

– 22. ožujka 2004. godine trgovačko društvo
»047« podnijelo je zahtjev za produljenje roka za podnošenje zahtjeva za
obavljanje tehničkog preglede i sklapanja ugovora o koncesiji, a Hrvatski zavod
za telekomunikacije istome udovoljava te određuje 1. prosinca 2004. godine kao
novi rok za podnošenje zahtjeva za obavljanje tehničkog pregleda i 31. prosinca
2004. godine za sklapanje ugovora o koncesiji.

Članak 30. stavak 11. Zakona o
telekomunikacijama (»Narodne novine«, broj 76/99 i 128/99) na temelju kojega je
i donijeta spomenuta odluka propisuje da trgovačko društvo može početi s
pružanjem usluga i obavljanjem djelatnosti nakon što se u određenom roku,
tehničkim pregledom, na zahtjev društva, utvrdi da je ispunilo propisane uvjete
i nakon što sklopi sa Zavodom ugovor o koncesiji. Zavod će sklopiti ugovor o
koncesiji pod jednakim bitnim uvjetima sa svim trgovačkim društvima koja su
dobila koncesiju za obavljanje istih, odnosno sličnih telekomunikacijskih
usluga ili drugih telekomunikacijskih djelatnosti. Ako se na zahtjev društva i
u primjereno produljenom roku utvrdi da rečeni uvjeti nisu ispunjeni ili ako
društvo nije u tom roku ni podnijelo zahtjev za obavljanje tehničkog pregleda,
Zavod će rješenjem oduzeti koncesiju, a trgovačko društvo nema pravo na
odštetu. Činjenica da bivše Vijeće za radio i televiziju u siječnju 2002.
godine nije navelo novi rok za podnošenje zahtjeva za obavljanjem tehničkog
pregleda i sklapanje ugovora o koncesiji Vijeće za elektroničke medije smatra
propustom te ne može protek od dvije godine (siječanj 2002. – ožujak 2004.)
smatrati primjerenim produljenim rokom za podnošenje zahtjeva za obavljanjem
tehničkog pregleda i sklapanja ugovora o koncesiji.

Vijeće je utvrdilo da je nositelj radijske
koncesije »047« iz Karlovca u svojim nastojanjima da ispuni sve tehničke
pretpostavke za početak emitiranja zanemarilo zakonsku obvezu te tijekom dvije
godine nije podnijelo zahtjev za produženjem roka za obavljanje tehničkog
pregleda i sklapanje ugovora o koncesiji.

Imajući u vidu utvrđene činjenice i odredbe
Zakona o telekomunikacijama Vijeće za elektroničke medije također je utvrdilo
da su učinjeni propusti od strane bivšeg Vijeća za radio i televiziju i
Hrvatskog zavoda za telekomunikacije što nisu poništili odluku o dodjeli
koncesiju za obavljanje djelatnosti radija na širem području Grada Karlovca
trgovačkom društvu »047«.

Slijedom navedenoga odlučeno je kao u
dispozitivu.

UPUTA O PRAVNOM LIJEKU

Protiv ove odluke nije dopuštena žalba, ali se
može pokrenuti uprav­­ni spor pred Upravnim sudom Republike Hrvatske u roku od
30 dana od dana dostave odluke.

Klasa:
612-12/04-04-62

Urbroj: 567-01/05-03

Zagreb,
23. ožujka 2005.

Predsjednik Vijeća

**mr****. sc. Denis Peričić**, v. r.

Odluka, NN 47/2005-922